Wes-Kaap verklaar dispuut oor polisiëring in provinsieMinister Bheki Cele (Foto: Phando Jikelo, ANA) Die Wes-Kaapse provinsiale regering het ingevolge die Wet op Interregeringsverhoudinge ŉ dispuut met die ANC-geleide nasionale regering verklaar weens die nasionale regering “se versuim om die provinsie se polisiëringsbehoeftes en -prioriteite aan te raak”. Alan Winde, die Wes-Kaapse minister van gemeenskapsveiligheid, het Maandag gesê die provinsiale regering het in Oktober verlede jaar ŉ dringende brief aan Bheki Cele, nasionale minister van polisie, gerig waarin hy maatreëls uiteengesit het om misdaad in die provinsie te bekamp. Hulle het dit daarna in Desember weer met Cele se kantoor opgevolg. “Ons wag nog steeds op ŉ voldoende reaksie, of aksieplan, van die nasionale polisie. Ons het heeltemal vertroue in – en geduld met – die minister van polisie en die hele nasionale regering verloor,” het Winde gesê. “Hulle het op verskeie geleenthede ons versoeke vir hulp en ingryping geïgnoreer, ondanks ŉ grondwetlike verpligting om ons aanbevelings in ag te neem.” Winde sê die nasionale polisie het ook geen ag geslaan op die Wes-Kaapse regering se aanbod van R5 miljoen om die SAPD-reservisteprogram weer op die been te bring nie. “En hulle het ons aanbod om Wes-Kaapse staatsamptenare beskikbaar te stel om te dien as kommissarisse van ede in polisiestasies ook geïgnoreer. “Hierdie aanbiedinge sou verseker dat polisiebeamptes verlig word van hierdie administratiewe plig en eerder ons strate patrolleer waar hulle desperaat nodig is.” Alan Winde, die Wes-Kaapse LUR vir gemeenskapsveiligheid. Foto: Courtney Africa In die Wes-Kaapse formele korrespondensie aan Cele, waarin die dispuut verklaar word, stel hulle dat sy voortgesette stilte rakende hul brief van 10 Oktober 2018, ondanks hul opvolgskrywe in Desember, hulle met geen ander keuse laat as om hom formeel in kennis te stel van die provinsiale regering se verklaring van ŉ dispuut nie. Winde sê hul aanbevelings rakende die onmiddellike polisiëringbehoeftes en -prioriteite van die Wes-Kaap is aan Cele gelewer in ooreenstemming met artikel 206 (1) van die Grondwet soos gelees saam met die Wet op Interregeringsverhoudinge. Hy het aangevoer die nasionale regering het deurlopend ŉ onwilligheid getoon om met die Wes-Kaapse provinsiale regering in gesprek te tree en saam te werk en kies eerder om die veiligheid van inwoners te “politiseer”. Die Wes-Kaapse regering is nou verplig om binne 30 dae ŉ vergadering met Cele of ŉ verteenwoordiger van hom te versoek om die presiese aard van die dispuut te bepaal. Hulle moet ook ander maatreëls identifiseer, buiten die hof, wat kan help om ŉ oplossing te bepaal, ooreen te kom oor wat hierdie oplossing sal behels en hoe dit in werking gestel sal word, en ŉ fasiliteerder aan te wys om die inwerkingstellingsrol in te neem. Cele se kantoor moet dan binne 30 dae ŉ gepaste datum vir die vergadering aan Winde se kantoor verskaf.